Datuk Seri bekas pemilik kelab bola sepak dipenjara seminggu
Kuala Lumpur: Bekas pemilik kelab bola sepak bergelar Datuk Seri hanya mahu membayar RM100,000, selain meminta tempoh seminggu untuk pembayaran menyebabkan beliau meringkuk dalam penjara.Peguam mewakili bekas pemain dan pegawai dua pasukan bola sepak itu, Mohamad Suhail Rahimi Abdul Razak memaklumkan, permohonan itu tidak dipersetujui kerana sudah memberikan tempoh lama kepada bekas pemilik Kuantan FA dan Marcerra United itu menjelaskan bayaran terbabit.Beliau berkata, individu berusia 50-an itu terpaksa meringkuk di Penjara Kajang bagi tempoh seminggu seperti yang ditetapkan mahkamah."Dia dimasukkan ke Penjara Kajang selama seminggu. Jika diikutkan beliau sememangnya mahu membayar, tapi bukanlah jumlah yang dipersetujui iaitu RM1.4 juta."Individu itu hanya mahu membayar RM100,000 dan meminta pula tempoh seminggu untuk menyelesaikannya. Oleh itu, beliau dikenakan hukuman penjara dan tidak boleh membayar ikat jamin kerana ini bukan reman," katanya ketika dihubungi Arena Metro.Terdahulu, Arena Metro melaporkan seorang bekas pemilik kelab bola sepak bergelar Datuk Seri ditahan sekali lagi selepas didapati melanggar perintah mahkamah untuk membayar baki tunggakan gaji berjumlah RM1.4 juta membabitkan 46 pemain dan 12 pegawai kelab berpangkalan di pantai timur itu pada 2018.Difahamkan, individu terbabit ditahan secara kebetulan selepas selesai prosiding sebutan kes jenayah berkaitan dengan dakwaan penipuan projek lebuh raya di Mahkamah Sesyen Shah Alam, semalam.Menurut Suhail, individu itu ditahan mengikut peraturan sedia ada iaitu perintah komital yang sudah dikeluarkan oleh Mahkamah Tinggi Kuala Lumpur pada awal tahun ini.Mahkamah sama turut membuat keputusan bahawa individu itu harus dipenjarakan selama seminggu atas kesalahan komital iaitu penghinaan terhadap perintah berkenaan.Sebelum ini, Arena Metro secara eksklusif melaporkan pemilik bergelar Datuk Seri itu sering mengelak untuk membayar tunggakan gaji kepada bekas pemain sehingga mereka terpaksa melakukan pelbagai pekerjaan seperti pengawal keselamatan, penghantar makanan, pemandu e-hailing selain menjual semua koleksi bola sepak demi meneruskan kelangsungan hidup.